Ŝirin Ahmadnia

Ŝirin Ahmadnia (perse شیرین احمدنیا , naskiĝinta en 1963 en Raŝto) estas irana sociologo kaj esploristo pri virinaj studoj. Ŝi estas konata pro siaj akademiaj laboroj en la kampoj de sociologio de sano, virinoj kaj komunikado, kaj pro sia aktiva rolo en la Irana Sociologia Asocio. Ŝi fariĝis prezidanto de tiu asocio por la periodo 2025 ĝis 2028 kiel la unua virino kiu elektiĝis kiel prezidanto ekde la fondiĝo de la Asocio en 1991.

 Vivo kaj edukado 
Ŝi dum infanaĝo pro la laboraj misioj de sia patro Ĝahangir Ahmadnia, oficisto de la Nacia Petrola Kompanio de Irano, loĝis en diversaj urboj de norda Irano (Lahiĝano, Babolo, Gaemŝahro) kaj poste en Abadano kaj Andimeŝko en provinco Ĥuzestano. Ekde adoleska aĝo ŝi loĝis en Teherano.

Ŝi finis mezlernejon en Teherano (lernejoj Parisa kaj Esmat). En 1983 ŝi ekstudis sociajn sciencojn ĉe la Universitato de Teherano kaj en 1988 magistriĝis pri socia esplorado ĉe Ŝahid Beheŝti Universitato (la Nacia Universitato de Irano); en 2000 ŝi doktoriĝis pri sociologio ĉe la Universitato Warwick en Anglio.

 Akademia kariero 
Ekde 2001 Ahmadnia instruas ĉe la Universitato Allameh Tabataba’i, kie ŝi alighis al la sociologia departamento kaj ankaŭ estis kunfonda membro de la departamentoj pri virinaj studoj kaj demografio.

En 2012 ŝi instruis kaj esploris ĉe la Universitato de Medicinaj Sciencoj de Teherano. Inter 2015 kaj 2017 ŝi servis kiel vicdirektoro pri preventado de sociaj problemoj ĉe la Nacia Organizo de Socia Bonfarto.

Ŝi reiris al la Universitato Allameh Tabataba’i kiel asociita profesoro pri sociologio, kaj sekve ankaŭ dum la jaro 2023 ŝi esploris en la Centro pri Esplorado de Etiko kaj Medicina Juro sub Ŝahid Beheŝti Universitato.

 Agadoj en asocioj 
Ahmadnia estis kvin fojojn elektita al la estraro de la Irana Sociologia Asocio antaŭ ol elektiĝi kiel la unua prezidantino de la  Asocio en la jaro 2025. Ŝi fondis la fakgrupon pri medicina kaj sana sociologio en 2008 kaj gvidis ĝin dum tri periodoj. Ŝi nun estas reelektita kiel la direktoro de la Departamento pri Medicina Sociologio kaj Virinaj Studoj ĉe la Asocio.

Ŝi ankaŭ estas membro de la Irana Asocio pri Kulturaj kaj Komunikaj Studoj, kie en 2014 ŝi kunfondis Grupon de Komunikado pri Sano kaj Medio.

 Interesoj 

 Esperanto: ekde juneco aktiva en la irana esperantista movado; ŝi verkis notojn, novelojn kaj poemojn en Esperanto, publikigitajn en diversaj internaciaj revuoj kiel Esperanto, Kontakto, Monato, Heroldo de Esperanto kaj El Popola Ĉinio.
 Vegana vivstilo: ekde 2018 ŝi adoptis veganismon kaj klopodas disvastigi tiun vivmanieron.
 Reto kaj komunikado: ŝi blogis (Az Zendegi “Pri la vivo”), poste aktivis en Telegramo kaj nun en Instagramo (@shirin_ahmadnia kun pli ol 9000 sekvantoj en la komenco de la jaro 2026).

 Verkoj kaj tradukoj 

 Preventado de hejma perforto (perslingva libro por uzo en trejnadaj laborrenkontiĝoj
 Sociologio de sano, riĉeco kaj justeco (tradukita el la angla al la persa)
 Enkonduko al sana komunikado (artikolaro kuntradukita el la angla al la persa)
 Multnombraj artikoloj en la persa pri sano, virinoj kaj komunikado
 Multaj libroĉapitroj en la persa, ekzemple: Virina sano kaj la urba medio 
 Sed, plejparto de ŝia verkaro estas pli ol 100 sciencaj artikoloj, kiuj aperis ĉefe en internaciaj anglalingvaj ĵurnaloj, pri kiuj oni povas vidi Google Scholar (https://scholar.google.com/citations?user=-IxpkGEAAAAJ&hl=en). Ŝia ORCID-kodo estas: 0000-0003-3152-968X

Kategorio:Iranaj esperantistoj